Nabonidas

Nabonidas ( = Nabû-naʾid 'Nabu pašlovintas') – paskutinis Babilonijos karalius. Valdė Naująją Babilonijos karalystę nuo 556 iki 539 m. pr. m. e.

Kilęs iš aramėjų. 556 pr. m. e., palaikomas Babilonijos oligarchų, nuvertė karalių (chaldėjų statytinį) Labaši Marduką ir užėmė sostą. Siekė suvienyti aramėjų gentis. Remdamasis aramėjų žyniais, Nabonidas bandė įvykdyti religijos reformą, centralizuoti kultą ir tradiciniam Babilonijos globėjui Mardukui (garbino chaldėjų žyniai) priešpriešino Mėnulio dievą Siną. Tuo tikslu atstatė senas šventyklas. 553–543 m. pr. m. e., Babilonijos vietininku palikęs sūnų Belšacarą, kariavo su Asirija ir užėmė kai kurias jos sritis. Menkai domėjosi vidaus politika.

Iškilus Persijos pavojui nesėkmingai bandė organizuoti Babilonijos, Egipto, Medijos ir Spartos sąjungą. 539 m. pr. m. e. rudenį pralaimėjo Opio mūšį Persijai. Šiai užėmus Babiloniją, pateko į nelaisvę (sugautas Kyro Didžiojo generolo Gobrijaso). Manoma, tais pačiais metais nelaisvėje mirė. Kiti autoriai teigė, kad Nabonidui leista gyventi (ištremtas į Karmaniją), kur pragyveno ir Kyrą, ir Kambizą, iki pat Darijaus Didžiojo laikų.Wiseman, Donald J. (2003) [1991]. „Babylonia 605–539 B.C.“. In Boardman, John; Edwards, I. E. S.; Hammond, N. G. L.; Sollberger, E.; Walker, C. B. F. (eds.). The Cambridge Ancient History: III Part 2: The Assyrian and Babylonian Empires and Other States of the Near East, from the Eighth to the Sixth Centuries B.C. (2nd ed.). Cambridge University PressBeaulieu, Paul-Alain (1989). Reign of Nabonidus, King of Babylon (556–539 BC). Yale University Press.

Nabonidas kartais įvardijamas „pirmuoju archeologu“.Kelly, Robert L.; Thomas, David Hurst (2013). Archaeology: Down to Earth. Cengage Learning. Jam valdant atkasinėti senųjų šventyklų pamatai, kad atstatomosios šventyklos laikytųsi pirminio plano, kolekcionavo rastus radinius, nurodė rekonstruoti rastus meno kūrinius, bandė nustatyti ankstesnių vadovų valdymo laikus.

 Šaltiniai 

Kategorija:Babilonijos valdovai